**Темэр:** *Дунейр усак1уэхэм, композиторхэм, сурэтыщ1хэм я нэк1э.*

**Мурадыхэр:** *1)еджак1уэхэм усак1уэхэу Щоджэнц1ык1у Алий, Пушкин Александр, Кулиев Къайсын сымэ я дуней еплъык1эхэр зэрегъэгъэпщэн; композитэрхэу П. Чайковскэмрэ Э.Григрэ я 1эдакъэщ1эк1хэм щыгъэгъуэзэн; сурэтыщ1 ц1эры1уэхэр ягъэц1ыхун. 2)Дыкъэзыухъуреихь дунейр хъумэн зэрыхуейр ягурыгъэ1уэн****.***

**Урокым къыщыгъэсэбэпыпхъэхэр:** интерактивнэ доскар, сурэтхэр, музыкальнэ произведенэхэр.

**Урокым и ек1уэк1ык1эр**

**1.** ) Сыт хуэдэ гъэм и зэман усэхэм къыщыгъэлъэгъуар?

( *Усэхэм гъатхэр къыщыгъэлъэгъуащ*)

2)Фэ фигу ирихьрэ гъатхэр? Гъатхэр къыщысам деж сыт хуэдэ гукъыдэж фи1э, сыт зэхэфщ1эрэ?

( *Си гугъэмк1э гъатхэр псоми яф1эф1щ. Абы зыгуэрым упегъаплъэ, зэхъуэк1ыныгъэ гуэрхэм ущегъэгугъ ф1ы и лъэныкъуэк1э.)*

3)Сыт хуэдэ зэхъуэк1ыныгъэ къэк1ыгъэхэм я гъащ1эм къыщыхъурэ мы гъэм и зэманым?

(*Щ1ымахуэ псом жея къэк1ыгъэхэм псэ къахохьэж. Абыхэм тхьэмпэ къапок1э, мэгъагъэ.)*

4)Сыт хуэдэ художественно-изобразительнэ 1эмалхэр къагъэсэбэпа усак1уэхэм?

*(Усэхэм куэду* ***къэгъэпсэуныгъэхэр*** *къыщыгъэсэбэпащ, псалъэм папщ1э Жыги, удзи ,ц1ыхуи, 1эщи- псоми ягухэр богъэин; Щ1ылъэр гуф1эу; Улыбкой ясною природа; Сквозь сон встречает утро года ;* ***метафорэхэр****- пшыналъэр бзэрэбзащ, жырыш лъэщ,сэтей джафэр щыгъын 1увк1э яхуэпэну бэр ягъэш;* ***егъэлеиныгъэ****- гъущ1ыр 1эк1и къыпхуагъэш,* ***эпитет****- бзу гъэф1ахэр, )*

5)Усэхэм сыт хуэдэ гукъыдэж къыдатрэ?

(*Усэхэм дахагъэм ухуегъэуш, уигу ф1ы къегъэк1, псэуныгъэм ухуо1э)*

6) Иджыпсту дызэдэ1уа макъамэр норвег макъамэтх Григ зэхилъхьащ, зэреджэри "Пщэдджыжьымщ". Дауэ фегупсысрэ, мы макъамэм гъатхэм и нэщэнэу хэлъыр сыт?

(*Гъатхэми пщэдджыжьми псори ихъуреягък1э къызэщ1оушэ. Махуэм ф1ы гуэр узэрыпэплъэм хуэдэщ гъатхэми узэрыщыгугъыр. Ар мы макъамэм тэмэму къыхощ.)*

**1**) Сыт хуэдэ гъэм и зэман мы усэхэр зытепсэлъыхьыр?

*(Псоми нэхъыф1 дыдэу ялъагъу гъэмахуэращ)*

2)Гъэмахуэм и нэщэнэу сыт хэфлъагъуэрэ усэхэм?

*(Дуней ихъуреягък1э зэщ1огъагъэ ик1и мэхъу. Гъэмахуэр зыгъэдахэхэм щыщщ бзу ц1ык1ухэм я уэрэдхэри, псым и жьгъыру макъри, бжьэхэм я ву макъри.)*

3)Щоджэнц1ык1ум и усэм сыт хуэдэ плъыфэхэр къигъэсэбэпа?

*( Удзыфэ. Щыгъын удзыфэ мэзми, губгъуэми, бгыхэми щат1эгъащ.)*

4)Пушкиныр мы гъэм и зэманым дауэ хущыт?

*( Абы бжьыхьэмрэ щ1ымахуэмрэ нэхъ къыхех. Гъэмахуэм нэхъ гурымыхьу хэтхэр- бадзэти, аргъуейти, псы хуэл1эхэр - ахэращ хилъагъуэр.)*

5)Сыт хуэдэ 1эмалхэр къагъэсэбэпа усак1уэхэм гъэмахуэр ди нэгу апхуэдэу къыщ1агъэувэн папщ1э.

*(****Къэгъэпсэуныгъэхэр****- зэ1ущэщэжу бабыщхэр, Лето красное, нас мучишь,* ***эпитетхэр*** *-псы къабзэ гъуджэхэм тепсащ, лето красное,* ***метафорэр****- зима старуха.)*

6) Петр Чайковскэм и макъамэм сыт фигу къигъэк1рэ?

*(Дунейр зэрыхуабэ дыдэр макъамэм и щабагъэм зэхыдегъащ1э. Зыт1эк1ук1э уегъэнэщхъей, уегъэгупсысэ, къигъэлъагъуэр жэщу къыпщохъу.)*

**1**) Сыт хуэдэ гъэм и зэман усэхэм къагъэлъагъуэр?

*(Зи теплъэ дахэмрэ зи бэвыгъэмрэ пхуэмы1уэтэн бжьыхьэращ ди гупым и усэхэр зытеухуар.)*

2)Сыт хуэдэ гукъыдэж къыдатрэ мы усэхэм?

*(Дахагъэ, мамырыгъэ, псоми к1э гуэр зэри1эри къыхощ, абы т1эк1у уегъэнэщхъей, уегъэгупсысэ.)*

3)Дунейм и къэхъукъащ1эр Щоджэнц1ык1ум ц1ыху гъащ1эм ирепх, абы и щыхьэтщ щ1агъыбзэр къызэригъэсэбэпыр. Сытым иригъэпща тхьэмпэм и дунейр усак1уэм?

*(Тхьэмпэ ц1ык1ур усак1уэм ц1ыхум ирегъапщэ. Зи закъуэ дыдэ тхьэмпэр ц1ыху езым имейм зыхуэзышиймрэ нэхъыф1ыр зымыщ1эу нэгъуэщ1ып1э е1эу абы щык1уэдыжымрэ ирегъэщхь).*

4)Гъэм и сыт хуэдэ зэман Пушкиным нэхъыф1 дыдэу илъагъур?

*(Бжьыхьэмрэ щ1ымахуэмрэ нэхъыф1у елъагъу Пушкиным. Ар мы усэм деж щына1уэщ. А усак1уэм дигъэлъагъу щ1ып1эм дыкъыщыхутарэт жып1эу уохъуапсэ. Абы ф1эф1щ ихъуреягък1э щхъуэк1эплъык1э хъуа мэзыр, ф1ыуэ елъагъу а зэманыр, дыгъэ мащ1э хъуари дуней зыкъэзыгъэщ1ы1ари игу ирохь)*

5)Сыт хуэдэ 1эмалхэр къагъэсэбэпа усак1уэхэм бжьыхьэр ди нэгу апхуэдэу къыщ1агъэувэн папщ1э?

*(Мы усэхэм* ***къэгъэпсэуныгъэхэр*** *хэтщ - блэк1хэм я щхьэр къа1этыхук1э къызоплъ жи1эу пагэ хъуат; дыгъэр пщ1ащэм къопэгэк1ыр; в багрец и в золото одетые леса;* ***эпитетхэу*** *- джафэу, пц1анэу жыгыжь гуэр; и отдаленные седой зимы угрозы.)*

6)Петр Чайковскэм и "Бжьыхьэ уэрэдыр" дауэ къыфщыхъуа?

*(Сэ си гугъэмк1э, бжьыхьэр къэсамэ гъащ1эр нэхъыф1ыж зэрыхъур макъамэм къытхуе1уатэ. Макъамэм уе1этри зыщ1ып1э урешажьэ, ауэ а уздишэр нэхъыф1ыжу къыпщохъури уэри уолъатэ и гъусэу)*

**1**)Щоджэнц1ык1ум и усэм щ1ымахуэр т1кийуэ, бзаджэу къыхощ. Абы усэм гукъыдэжыншэ уригъэхъуу п1эрэ?

*(Усэм уегъэгузавэ, щ1ымахуэр зэи здэшымы1э щ1ып1э ущыпсэумэ слъэгъуарэт жыуигъэ1энукъым, ауэ дэ щ1ымахуэр куэдрэ долъагъури дыщышынэркъым.)*

2)Пушкин и щ1ымахуэр дауэ къэ1урэ?

*( Ипэк1э зэрыжыт1ащи, Пушкиным ф1ыуэ илъагъу зэманщ щ1ымахуэр. Абы ар дахэу ди нэгу къыщ1егъэувэ. Уэсыр щабэщ, мэзыр нэхущ, щэхущ, псоми удехьэх. К1эщ1у жып1эмэ, Пушкиным и усэм щ1ымахуэм хэлъ ф1агъ псори уигу къегъэк1ыж- 1эжьэк1э къэжыхьыныр, уэс дадэ щ1ыныр, лъэрыжэ урижэныр)*

3)Сыт хуэдэ 1эмалхэр усак1уэхэм къыщагъэсэбэпа мы усэхэм?

*(Усэхэм художественно-изобразительнэ 1эмалхэм щыщу къыщагъэсэбэпащ* ***къэгъэпсэуныгъэр****- щхьэхынэу пшагъуэбэм щ1ы напэр еуфэ, къуэк1ып1эр губжьауэ, губжьауэ фиижу жьак1эхур къэнащ; Вот ветер тучи нагоняя, дохнул, завыл; идет волшебница зима,пришла рассыпалась клоками..;* ***Зэгъэпщэныгъэр****- жыг лахэр щэ1у щ1ык1эу)*

4)Щ1ымахуэм и нэщэнэу усэхэм къыхэщхэр?

*(Щ1ы1эщ, уэс телъщ, псори зэщ1эщтыхьащ,къуархэр зэрызохьэ, нэгъуэщ1 къуалэбзу плъагъуркъым)*

5)Антонио Вивальди и "Щ1ымахуэ" макъамэр дауэ къыфщыхъуа?

*(Дунейм и щ1ы1агъэр къызэрыхэщуи макъамэм уриудыхкъым, ат1э зыкъыуегъэ1эт. Дяпэк1и ф1ы дызэрыщыгугъын хуейр къыдгурегъы1уэ.)*

**Дауэ къагъэлъэгъуэфауэ п1эрэ Левитанрэ Шишкинымрэ дунейр?**

*( Мы сурэтыщ1хэм сурэтым ухэтым хуэдэу къыпщохъу я 1эдакъэщ1эк1хэр. Ахэр зэи мык1уэдын фэеплъщ. Левитани Шишкинри илъэсищэ ипэж псэуащ, я сурэтхэри л1эщ1ыгъуэ псо ипэжк1э ящ1арэ пэт нобэм къэсащ. Сурэтхэм дунейр пэжу, дахэу, ущеплък1э узэ1эпишэу къыщыгъэлъэгъуащ)*

4. Доскам къитха эпиграфхэр нобэрей ди урокым къезэгъыу п1эрэ?

*(Эпиграфхэр ди урокым и темэм къезэгъ дыдэу собж. Абыхэм псоми къипхын хуейр зыщ- дунейр хъумэн хуейщ, природэр уц1эп1ын хуейкъым.)*

5. Адыгэ литературэм емыхьэл1ауэ хэт сымэ я ц1э зэхэтха мы урокым?

*(Кайсын Кулиев, Александр Пушкин, Эдвард Григ, Сергей Рахманинов, Петр Чайковский, Исаак Левитан, Иван Шишкин я гугъу тщ1ащ.)*

6. Ц1ык1ухэ, фэ дауэ фегупсысрэ, дунейр мы ц1ыху щэджащэхэм я 1эдакъэщ1эк1хэмк1э дджыфыну п1эрэ?

*(Къызыхуэт щымы1эу нэгъэсауэ бджыфынущ.)*

*7*. Мы урокымк1э сыт хуэдэ вывод тщ1ы хъуну?

*( Ди щ1ыналъэм и дахагъэм дык1элъыплък1эрэ дригушхуэк1эрэ дыпсэу пэтми, зэи зыщыдгъэгъупщэ хъунукъым а дахагъэр зэрытхъумэн хуейр. Къарууэ ди1эр етхьэл1эн хуейщ абы дэ сытым щыгъуи дигъэгуф1эн папщ1э.)*

8. Унэ лэжьыгъэ ятын: дунейм и теплъэр къызыхэщ усэхэр, псалъэжьхэр къэгъуэтын, сурэт зыщ1ыфхэм пейзажнэу сурэт егъэщ1ын.